十六日對雨是日聞得濓溪地
作者：周紫芝
朝代：宋

paragraphs: 大麥結穗牛尾長，小麥滿地秋雲黄。
清漣堂前今日雨，中有廬山湯餅香。
故人喚我廬山住，欲買茅椽近廬阜。
得田於我復何求，只就天公覓甘澍。
天隨農父與陰晴，雲共東風作朝暮。
山南山北水長流，下田高壠禾無數。
秫堪醸酒醉不醒，飯可充饑飽摩肚。
先生不管醉尉呵，柱杖尋遊遶山去。